Komisjoni otsus,

21. august 2001,

millega rakendatakse nõukogu direktiivi 89/106/EMÜ katuste ja katusekatete liigitamise suhtes välisele tulele vastupidavuse järgi

(teatavaks tehtud numbri K(2001) 2474 all)

(EMPs kohaldatav tekst)

(2001/671/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/106/EMÜ [1] ehitustooteid käsitlevate liikmesriikide õigusnormide ühtlustamise kohta, mida on muudetud direktiiviga 93/68/EMÜ, [2] eriti selle artikli 20 lõike 2 punkti a,

ning arvestades järgmist:

(1) Direktiivi 89/106/EMÜ artikli 3 lõikes 2 on sätestatud, et ehitiste kaitse erinevate tasemete arvestamiseks, mis võivad olla ülekaalus riigi, regiooni või kohalikul tasandil, võib tõlgendusdokumentides iga olulise nõude puhul kehtestada klasse. Need dokumendid on avaldatud "Komisjoni teatisena direktiivi 89/106/EMÜ tõlgendusdokumentide kohta" [3].

(2) Tõlgendusdokumendi nr 2 punktis 2.2 on loetletud rida omavahel seotud olulise nõude "Tuleohutus" täitmiseks vajalikke meetmeid, mis üheskoos annavad panuse tuleohutusstrateegia määratlemisse, mida võib liikmesriikides välja arendada eri viisidel.

(3) Tõlgendusdokumendi nr 2 punktis 4.2.1 põhjendatakse olulise nõude erinevate tasemete vajadust olenevalt ehitise liigist, kasutamisest, asukohast, planeeringust ja hädaseadmete kättesaadavusest.

(4) Tõlgendusdokumendi nr 2 punktis 4.3.1.2.2 on kindlaks määratud nõuded välisele tulele ligipääsetavate katuste jaoks mõeldud ehitustoodetele.

(5) Neid liikmesriikides kehtivaid erinevaid nõuete tasemeid võib väljendada tõlgendusdokumendis nr 2 esitamata klasside süsteemis.

(6) Direktiivi 89/106/EMÜ artikli 6 lõikes 3 on sätestatud, et liikmesriigid võivad kindlaks määrata oma territooriumil järgitavaid toimivuse tasemeid ainult ühenduse tasemel vastuvõetud klassifikatsiooni raames ja kasutades kõiki, mitut või ühte klassi.

(7) Ühtse täielikult ühtlustatud katsemeetodi puudumise tõttu peab käesolevas otsuses kasutatav liigitus põhinema ühel standardil, milles esitatakse kolm erinevat katsemeetodit, mis vastavad erinevatele ohustsenaariumidele. Seda käsitletakse ajutise lahendusena kuni täieliku ühtlustamise saavutamiseni täielikult ühtlustatud katsemeetodi väljatöötamise abil. Kui täielik ühtlustamine on saavutatud, võib uue katsemeetodi ja sellega seotud liigituste arvessevõtmiseks käesolevat otsust muuta.

(8) Käesoleva otsusega ettenähtud meetmed on kooskõlas alalise ehituskomitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevaga kehtestatakse direktiivis 89/106/EMÜ ettenähtud ühenduse katuste ja katusekatete liigitamise süsteem välisele tulele vastupidavuse järgi.

Mainitud liigitamissüsteem on esitatud käesoleva otsuse lisas.

Artikkel 2

Käesolev otsus on adresseeritud liikmesriikidele.

Brüssel, 21. august 2001

Komisjoni nimel

komisjoni liige

Erkki Liikanen

[1] EÜT L 40, 11.2.1989, lk 12.

[2] EÜT L 220, 30.8.1993, lk 1.

[3] EÜT C 62, 28.2.1994, lk 1.

--------------------------------------------------

LISA

PREAMBUL

Rakendatakse CENi aruannet CR 1187:2001 ja hiljem täiendatud versioone. Täiendatud versioonis esitatakse muu hulgas CENi aruande revideeritud variandid, ENV või selle standardi EN versioonid, mis põhinevad CEN TC 127 16. mai 2001. aasta erinõupidamise tulemustel/kokkulepetel.

Allpool olevas tabelis esitatud liigitus põhineb CR 1187:2001 standardil. Mainitud standardis on kolm erinevat katsemeetodit, mis vastavad erinevatele ohustsenaariumidele. Mainitud katsemeetodite ja seni üldiselt mittevastuvõetava liigitushierarhia vahel ei ole otsest seost.

Katuste/katusekattematerjalide välisele tulele vastupidavuse reguleerimiseks võivad liikmesriigid valida nende territooriumil tegelikule tuleohule vastavaid katse/klass tüüpi kombinatsioone ja kehtestada erinevate katse/klass tüüpi kombinatsioonide riikliku liigitushierarhia.

Komisjoni otsuses 2000/553/EÜ [1] on kehtestatud katusekattetoodete (ja/või -materjalide) nimekiri, mida, ilma et neid oleks vaja eelnevalt katsetada, võib tehtavate tööde kavandamist ja elluviimist käsitlevate siseriiklike õigusaktide kohaselt pidada vastavaks kõigile "välisele tulele vastupidavuse" toimivus karakteristikutele. Selliseid tooteid/materjale peetakse, ilma et neid oleks vaja eelnevalt katsetada, kuuluvaks allpool oleva tabeli BROOF klassidesse.

TÄHISED

Kolmele katsemeetodile vastavate klasside määratlemisel kasutatakse järgmisi tähistusviise:

- CR 1187:2001 katse 1: XROOF(t1), kus t1 = ainult tulekolle,

- CR 1187:2001 katse 2: XROOF(t2), kus t2 = tulekolle + tuul,

- CR 1187:2001 katse 3: XROOF(t3), kus t3 = tulekolle + tuul + kiirgus.

TE : välise tule leviku kriitiline aeg

TP : tule läbitungimise kriitiline aeg

Tabel

KATUSTE/KATUSEKATETE VÄLISELE TULELE VASTUPIDAVUSE KLASSID [2]

Katsemeetod | Klass | Liigituse kriteeriumid |

CR1187:2001 katse 1 | BROOF (t1) | Peavad olema täidetud kõik järgmised tingimused: välise ja sisemise tule levik ülespoole < 0,700 m,välise ja sisemise tule levik allapoole < 0,600 m,sisemise ja välise põlenud osa suurim pikkus < 0,800 m,tulega kokkupuutuvast küljest ei kuku alla põlevat materjali (tilku või tükke)ei teki katusekonstruktsioone läbistavaid põlevaid/hõõguvaid tükkeei teki üksikuid läbivaid avasid pinna suurusega >2,5 × 10-5 m2,läbivate avade kogu pinna suurus < 4,5 × 10-3 m2,tuli ei levi külgsuunas mõõtmisala servadeniei esine sisemist hõõgumist,välise ja sisemise tule leviku suurim raadius horisontaalsel katusel < 0,200 m. |

FROOF (t1) | Vastupidavust ei määrata |

CR1187:2001 katse 2 | BROOF (t2) | Kummaski katseseerias tuule kiiruse korral 2 m/s ja 4 m/s: katuse pealis- ja aluskatte kahjustatud osa keskmine pikkus ≤ 0,550 m,katuse pealis- ja aluskatte kahjustatud osa suurim pikkus ≤ 0,800 m. |

FROOF (t2) | Vastupidavust ei määrata |

CR1187:2001 katse 3 | BROOF (t3) | TE ≥ 30 min ja TP ≥ 30 min |

CROOF (t3) | TE ≥ 10 min ja TP ≥ 15 min |

DROOF (t3) | TP > 5 min |

FROOF (t3) | Vastupidavust ei määrata |

[1] EÜT L 235, 19.9.2000, lk 19.

[2] Käesoleval ajal vaadatakse mitmed klassid uuesti läbi ja pärast vajaliku teabe saamist neid muudetakse.

--------------------------------------------------